ᱜᱤᱨᱤᱥ ᱪᱚᱸᱫᱽᱨᱚ ᱢᱩᱨᱢᱩ

ᱜᱤᱨᱤᱥ ᱪᱚᱸᱫᱽᱨᱚ ᱢᱩᱨᱢᱩ (Girish Chandra Murmu) (ᱡᱟᱱᱟᱢ ᱒᱑ ᱱᱚᱵᱷᱮᱢᱵᱚᱨ ᱑᱙᱕᱙) ᱱᱚᱣᱟ ᱥᱤᱧᱚᱛ ᱨᱤᱱᱤᱡ ᱑᱔ ᱟᱱᱟᱜ ᱠᱟᱱᱴᱨᱚᱞᱟᱨ ᱟᱨ ᱚᱰᱤᱴᱟᱨ ᱡᱮᱱᱨᱟᱞ ᱠᱟᱱᱟ ᱾ ᱡᱟᱹᱢᱢᱩ ᱠᱟᱹᱥᱢᱤᱨ ᱨᱮᱱᱟᱜ ᱛᱟᱞᱢᱟ ᱥᱚᱨᱠᱟᱨ ᱥᱟᱥᱚᱱ ᱮᱫ ᱴᱚᱴᱷᱟ ᱨᱤᱱᱤᱡ ᱯᱩᱭᱞᱩ ᱡᱚᱜᱽ ᱯᱚᱱᱚᱛ ᱜᱚᱢᱠᱮ ᱞᱮᱠᱟᱛᱮᱠᱚ ᱵᱟᱦᱟᱞ ᱠᱮᱫᱮᱭᱟ ᱾ ᱢᱩᱨᱢᱩ ᱜᱚᱢᱠᱮ ᱫᱚ ᱜᱩᱡᱽᱨᱟᱴ ᱠᱷᱚᱱ ᱑᱙᱘᱕ ᱥᱮᱨᱢᱟᱨᱮ Indian Administrative Service ᱨᱮᱭ ᱵᱚᱞᱚ ᱞᱮᱱᱟ ᱾ ᱱᱚᱨᱮᱱᱫᱨᱚ ᱢᱚᱫᱤ ᱜᱩᱡᱽᱨᱟᱴ ᱨᱤᱱᱤᱡ ᱥᱤᱨᱟᱹ ᱢᱚᱱᱛᱨᱤ ᱛᱟᱦᱮᱸ ᱠᱟᱱ ᱚᱠᱛᱚ ᱨᱮ ᱢᱩᱲᱩᱛ ᱥᱩᱛᱨᱮᱛ (principal secretary) ᱞᱮᱠᱟᱛᱮ ᱥᱤᱨᱟᱹ ᱢᱚᱛᱨᱤ ᱟᱹᱢᱟᱹᱞᱤ ᱨᱮ ᱛᱟᱸᱦᱮ ᱠᱟᱱᱟᱭ ᱾ ᱚᱱᱟ ᱛᱟᱭᱚᱢ ᱫᱚ ᱠᱟᱹᱣᱰᱤ ᱢᱚᱱᱛᱨᱟᱭᱲᱟᱜ (ministry) ᱨᱮ ᱠᱷᱚᱨᱚᱪ ᱥᱩᱛᱨᱮᱛ (Expenditure Secretary) ᱞᱮᱠᱟᱛᱮ ᱛᱟᱦᱮᱸ ᱠᱟᱱᱟᱭ ᱾ ᱢᱩᱨᱢᱩ ᱜᱚᱢᱠᱮ ᱫᱚ ᱱᱚᱨᱮᱱᱫᱨᱚ ᱢᱚᱫᱤ ᱨᱤᱱ ᱟᱹᱰᱤ ᱥᱩᱨ ᱨᱤᱱ ᱦᱚᱲ ᱠᱟᱱᱟᱭ ᱢᱮᱱᱛᱮᱭ ᱞᱮᱠᱷᱟᱜᱼᱟ ᱟᱨ ᱚᱱᱟ ᱠᱷᱟᱹᱛᱤᱨ ᱜᱩᱡᱽᱨᱟᱴ ᱥᱚᱨᱠᱟᱨ ᱟᱹᱰᱤ ᱞᱟᱹᱴᱩ ᱠᱟᱹᱢᱤ ᱠᱚ ᱡᱤᱢᱟᱹᱣ ᱠᱟᱫᱮᱭᱟ ᱾

ᱡᱤᱭᱚᱱ
ᱜᱤᱨᱤᱥ ᱪᱚᱸᱫᱽᱨᱚ ᱢᱩᱨᱢᱩ ᱫᱚ ᱥᱤᱧᱚᱛ ᱫᱤᱥᱚᱢ ᱨᱮᱱᱟᱜ ᱳᱰᱤᱥᱟ ᱯᱚᱱᱚᱛ ᱢᱚᱭᱩᱨᱵᱷᱚᱸᱡᱽ ᱦᱚᱱᱚᱛ (ᱡᱤᱞᱞᱟᱹ) ᱨᱮᱱᱟᱜ ᱵᱮᱛᱱᱚᱴᱤ ᱥᱩᱨ ᱠᱷᱚᱰᱤᱥᱚᱲ ᱯᱚᱧᱪᱟᱭᱚᱛ ᱨᱮᱭᱟᱜ ᱠᱟᱧᱡᱤᱥᱚᱲ (ᱠᱟᱹᱧᱪᱤᱥᱚᱲ) ᱟᱹᱛᱩ ᱨᱮ ᱡᱟᱱᱟᱢ ᱞᱮᱱ ᱛᱟᱦᱮᱸᱫ ᱒᱑ ᱱᱚᱵᱷᱮᱢᱵᱚᱨ ᱑᱙᱕᱙ ᱥᱟᱹᱦᱤᱛ ᱨᱮ ᱾

ᱜᱷᱟᱨᱚᱸᱡᱽ
ᱢᱩᱨᱢᱩ ᱜᱚᱢᱠᱮᱭᱤᱡ ᱵᱟᱵᱟ ᱵᱚᱝᱜᱟ ᱟᱠᱟᱱ ᱵᱷᱟᱜᱚᱵᱚᱛ ᱢᱩᱨᱢᱩ ᱫᱚ ᱢᱤᱫ ᱚᱱᱚᱞᱤᱭᱟᱹ ᱦᱚᱸᱭ ᱛᱟᱦᱮᱸ ᱠᱟᱱᱟ ᱾ ᱩᱱᱤ ᱫᱚ ᱵᱷᱟᱨᱚᱛ ᱨᱮᱞ ᱨᱮ ᱴᱮᱥᱚᱱ ᱢᱮᱱᱮᱡᱚᱨ ᱞᱮᱠᱟᱭ ᱠᱟᱹᱢᱤ ᱛᱟᱦᱮᱸᱫ ᱾ ᱟᱡ ᱟᱭᱳᱣᱟᱜ ᱧᱩᱛᱩᱢ ᱫᱚ ᱯᱟᱨᱵᱚᱛᱤ ᱢᱩᱨᱢᱩ᱾ ᱟᱠᱚ ᱫᱚ ᱡᱚᱛᱚ ᱛᱮ ᱛᱩᱨᱩᱭ ᱵᱚᱭᱦᱟᱜᱼᱟ ᱠᱚ ᱟᱨ ᱵᱟᱨᱭᱟ ᱵᱩᱦᱤᱱ ᱛᱟᱠᱚ ᱾ ᱜᱤᱨᱤᱥ ᱢᱩᱨᱢᱩ ᱫᱚ ᱡᱚᱛᱚ ᱦᱚᱲ ᱠᱷᱚᱱᱮ ᱢᱟᱨᱟᱝ ᱟ ᱾ ᱜᱤᱡᱤᱨᱟᱴ ᱨᱮ ᱠᱟᱹᱢᱤ ᱡᱚᱠᱷᱮᱡ ᱰᱟᱠᱛᱚᱨ ᱥᱢᱤᱛᱟ ᱥᱩᱠᱲᱟ ᱥᱟᱶ ᱟᱡᱟᱜ ᱵᱟᱯᱞᱟ ᱦᱩᱭ ᱞᱮᱱᱟ ᱾ ᱟᱹᱠᱤᱱ ᱨᱮᱱ ᱢᱤᱫᱴᱟᱹᱝ ᱦᱚᱯᱚᱱ ᱟᱨ ᱢᱤᱫᱴᱟᱹᱝ ᱦᱚᱯᱚᱱ ᱮᱨᱟ ᱢᱮᱱᱟᱭᱟ ᱾ ᱦᱚᱯᱚᱱᱮᱨᱟ ᱨᱩᱪᱤᱠᱟ ᱦᱚᱸ ᱟᱹᱰᱤ ᱞᱟᱥᱮᱨ ᱦᱟᱛᱟᱝ ᱟᱹᱱᱤᱡ ᱠᱟᱱᱟᱭ ᱾ ᱩᱱᱤ ᱫᱚ ᱫᱤᱞᱞᱤ ᱨᱮᱭᱟᱜ ᱰᱤ ᱮ ᱵᱷᱤ ᱤᱥᱠᱩᱞ ᱨᱮ ᱚᱞᱚᱜ ᱠᱟᱱᱟᱭ ᱾ ᱟᱹᱠᱤᱱᱤᱡ ᱦᱚᱯᱚᱱ ᱨᱚᱦᱚᱱ ᱦᱚᱸ ᱢᱮᱴᱨᱤᱠ ᱵᱤᱱᱤᱰ ᱮ ᱮᱢ ᱟᱠᱟᱜᱼᱟ ᱾

ᱥᱮᱪᱮᱫ
ᱢᱩᱨᱢᱩ ᱜᱚᱢᱠᱮ ᱮᱛᱚᱦᱚᱵ ᱥᱮᱪᱮᱫ ᱫᱚ ᱟᱹᱛᱩ ᱥᱩᱨ ᱨᱮ ᱢᱮᱱᱟᱜ ᱵᱷᱩᱨᱩᱰᱩᱵᱚᱬᱤ ᱮᱛᱚᱦᱚᱵ ᱟᱥᱲᱟ ᱠᱷᱚᱱ ᱮ ᱮᱦᱚᱵ ᱞᱮᱜ-ᱟ ᱾ ᱚᱱᱟ ᱛᱟᱭᱚᱢ ᱵᱮᱛᱱᱚᱴᱤ ᱥᱚᱨᱚᱛ ᱪᱚᱱᱫᱽᱨᱚ ᱵᱤᱫᱽᱭᱟᱯᱤᱴᱷᱚ ᱟᱨ ᱵᱟᱨᱤᱯᱚᱫᱟ ᱨᱮ ᱢᱮᱱᱟᱜ ᱟᱨ ᱮᱢ ᱯᱤ ᱥᱤ ᱩᱥᱩᱞ ᱟᱥᱲᱟ ᱨᱮ ᱯᱟᱲᱦᱟᱣ ᱥᱟᱹᱛ ᱠᱟᱛᱮ ᱳᱰᱤᱥᱟ ᱯᱚᱱᱚᱛ ᱨᱮᱱᱟᱜ ᱨᱟᱡᱽᱜᱟᱲ ᱵᱷᱩᱵᱽᱱᱮᱥᱚᱨ ᱨᱮ ᱢᱮᱱᱟᱜ ᱩᱛᱠᱚᱲ ᱡᱮᱜᱮᱛ ᱵᱤᱨᱫᱟᱹᱜᱟᱲ (Utkal University) ᱠᱷᱚᱱ ᱨᱟᱡᱽᱟᱹᱨᱤ ᱥᱟᱬᱮᱥ (Political Science) ᱨᱮ ᱮᱢᱹᱮ (MA) ᱥᱟᱹᱛ ᱠᱮᱜᱼᱟ ᱾ ᱚᱱᱟ ᱛᱟᱭᱚᱢ ᱡᱚᱵᱟᱦᱚᱨᱞᱟᱞ ᱱᱮᱦᱨᱩ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱨᱮ ᱚᱞᱚᱜ ᱥᱟᱶᱛᱮ ᱡᱩᱢᱤᱫᱽ ᱯᱚᱱᱚᱛ (United Kingdom) ᱨᱮᱱᱟᱜ ᱵᱚᱨᱢᱤᱝᱦᱟᱢ ᱡᱮᱜᱮᱛ ᱵᱤᱨᱫᱟᱹᱜᱟᱲ (University of Birmingham) ᱠᱷᱚᱱ ᱫᱤᱥᱩᱣᱟᱹ ᱥᱮᱵᱟ (Public Services) ᱥᱟᱛᱟᱢ ᱨᱮ ᱮᱢᱹᱵᱤᱹᱮ (MBA) ᱯᱟᱲᱦᱟᱣ ᱞᱮᱱ ᱛᱟᱦᱮᱸᱫ ᱾

 ᱠᱟᱹᱢᱤ 
ᱥᱤᱧᱚᱛ ᱫᱤᱥᱚᱢ ᱨᱤᱱᱤᱡ ᱫᱤᱥᱚᱢ ᱜᱚᱢᱠᱮ ᱨᱟᱢᱱᱟᱛᱷ ᱠᱚᱵᱤᱱᱫᱽ ᱦᱚᱛᱮᱛᱮ ᱢᱩᱨᱢᱩ ᱜᱚᱢᱠᱮ ᱫᱚ ᱡᱟᱹᱢᱢᱩ ᱟᱨ ᱠᱟᱹᱥᱢᱤᱨ ᱛᱟᱞᱢᱟ ᱥᱟᱥᱚᱱᱮᱫ ᱮᱞᱟᱠᱟ ᱨᱤᱱᱤᱡ ᱞᱮᱣᱴᱤᱱᱟᱱᱴ ᱜᱚᱵᱷᱚᱨᱱᱚᱨ (Lieutenant Governor) ᱞᱮᱠᱟᱛᱮ ᱵᱟᱦᱟᱞ ᱠᱮᱫᱮᱭᱟᱭ ᱓᱑ ᱚᱠᱴᱚᱵᱚᱨ ᱒᱐᱑᱙ ᱠᱷᱚᱱ ᱾ ᱱᱚᱶᱟ ᱞᱟᱦᱟ ᱛᱮ ᱢᱟᱨᱪ ᱒᱐᱑᱙ ᱠᱷᱚᱱ ᱜᱚᱢᱠᱮ ᱫᱚ ᱠᱟᱹᱣᱰᱤ ᱢᱚᱱᱛᱨᱟᱭᱲᱟᱜ (ministry) ᱨᱮ ᱠᱷᱚᱨᱚᱪ ᱥᱩᱛᱨᱮᱛ (Expenditure Secretary) ᱞᱮᱠᱟᱛᱮ ᱛᱟᱦᱮᱸ ᱠᱟᱱᱟᱭ ᱾

ᱥᱟᱹᱠᱷᱭᱟᱹᱛ